Talun leirikeskuksen päärakennus on valmis – Herättäjä-Yhdistys
Talkoolaiset veisasisvat yhdessä Herraa hyvää kiittäkää-virren Talun leirikeskuksen päärakennuksen vihkijuhlassa.
Pia Ruotsala ja Alpo Järvi Talun leirikeskuksen pihamaalla.
Talkoolaiset päättivät urakkansa kiitollisin mielin.
Ympärivuotiseen käyttöön tehty uusi päärakennus palvelee erityisesti virolaisia lapsia ja nuoria. Arkkipiispa Anders Pöder vihki Talun leirikeskuksen uuden päärakennuksen käyttöön.
Säätiöpohjainen Talun leirikeskus on sen johtajan Sten Luikin mukaan seurakuntien työväline. Kirkko on monille virolaisille edelleen vieras, mutta leirikeskukseen on matala kynnys.
- Ihmiset, jotka pelkäävät tulla kirkkoon, tai eivät ole koskaan käyneet kirkossa, tulevat mielellään leirikeskukseen. Leirillä he oppivat tuntemaan seurakuntien työntekijöitä ja heidän tapaansa auttaa lähimmäistä. Toivomme, että leirikeskuksen kautta ihminen löytää Kristuksen ja tien kirkkoon, kertoi Sten Luiki Isonkyrön Herättäjäjuhlilla vuonna 2012 pitämässään puheessa.
Viron evankelisluterilaisen kirkon 166 seurakuntaa omistaa Talun leirikeskuksen. Se sijaitsee Keilajoen rannalla, Sakun ja Sauen kaupunkien välissä. Tallinnasta on leirikeskukseen matkaa parikymmentä kilometriä.
Sten Luikin mukaan Viron kristilliset juuret katkesivat viisikymmenvuotisen neuvostomiehityksen aikana. Vaikka Viron kirkko on saanut toimia lähes 25 vuotta vapaammin, on tilanne haastava. Viron 1,3 miljoonasta asukkaasta on 40 000 jäsenmaksunsa suorittaneita luterilaisia.
- Kirkolla ei ole taloudellisia resursseja kehittää toimintaansa. Kirkko ei saa valtiolta verotuloja, vaan seurakuntalaiset tukevat toimintaa vapaaehtoisella maksulla. Keskimääräinen jäsenmaksu on 40 euroa vuodessa, joka on palkkatasoon nähden suuri raha.
Perustukset tukevalla kivijalalla
Herättäjä-Yhdistyksen kansainvälinen työ on rahoittanut Talun hanketta lähes 70.000 eurolla. H-Y on myös kuljettanut Taluun lahjoitettuja keittiön-, ruokasalin-, ja majoitustilojen kalusteita sekä maksanut kaikkien talkoolaisten matkakulut. Seitsemän vuoden aikana on talkooryhmiä lähetetty kaikkiaan 79. Yhteensä 550 talkoolaista on tehnyt Talussa töitä kaikkiaan yli 20.000 talkootuntia.
Talkoopastori Alpo Järvi jäi vuosi sitten eläkkeelle H-Y:n kansainvälisentyön sihteerin virasta. Hän kertoo käyneensä ensimmäisen kerran Talussa vuonna 2004.
- Näimme Sirje Kiivitin aikana rakennetun kesäkäyttöisen leirikeskuksen. Tontille oli jo valettu uuden päärakennuksen tukeva kivijalka.
Seuraavana keväänä yhteistyösopimuksesta neuvottelivat Aarno Lahtinen Kirkon Ulkomaanavusta, Urmas Viilma, Ann-Mari Oviir, Mati Manas, Isto Pihkala sekä talkoolaisten edustajina Matti Harju, Alpo Löytynoja ja Alpo Järvi.
Talun leirikeskuksen uuden päärakennuksen vihkiäisjuhlassa oli kiitoksen aika.
- Haluan kiittää lämpimästi H-Y:n kansainvälisen työn puolesta talkooväkeä ja kotijoukkoja. Lähteä ei voi ellei ole lähettäjiä, myötäeläjiä ja ymmärtäjiä. Jumala siunatkoon teidän kaikkien virolaisten lämpimän palveluksen kaikilla hyvillä lahjoillaan!, Alpo Järvi sanoi.
Ihmeitä tekevät talkoolaiset
Talun leirikeskuksen johtaja Sten Luiki kiitti H-Y:n talkoolaisia ja lahjhoittajia. - Emme olisi ikinä pystyneet tähän yksin. Ihmettelen, miten monta kuormaa ja miten monta talkootyötuntia on veljeskansa hyväksemme uhrannut.
- Iäkkäämmätkin työmiehet ovat aina ylittäneet odotukset. Heidän ahkeruutensa on tehnyt minuun suuren vaikutuksen. Kysymys ei ole suurista sanoista, vaan ihmeitä tekevistä talkoolaisista. Kiitos kaikille, jotka ovat käyneet Talussa rakentamassa! Kiitos lähettäjille, talkoolaisten omaisille ja työn tukijoille! Jumala siunatkoon teitä.
Pia ja Tero Ruotsala toimivat Viron kirkon palveluksessa Suomen Lähetysseuran lähettäminä. Heränneen kansan lähetysrahaston lähetit iloitsevat Talun leirikeskuksen uuden päärakennuksen valmistumisesta. Virolaisten lasten, nuorten ja perheitten kanssa toimivat Ruotsalat tietävät sen tarpeellisuuden.
Talkootöissä Talun leirikeskuksessa
(Poimintoja talkoomatkojen runoista 2005- 2013)
Me tultiin tänne ehtoona keväisen sunnuntain,
Pohjanmaalta, Suomesta, körttien uskosta.
Auttamaan sieltä lähdettiin, kun sydän kuiskas niin.
Työn määrä on suunnaton, jos tunnit lasketaan,
mut’ unelmissa nähdään jo, kun täällä toimitaan.
Kun nuoret oppii elämää, ja Taivaan Isää kiittämään.
Tuo perustan se elohon, päivihin nuorison.
On kökkääjät päivisin hyvässä huollossa
pöydässä aina antimet maukkaina ja runsaina
voi kiittää niistä emäntää ja joukkoansa pirteää.
Talun työt edistyivät hyvin, kun
myönteisin ajatuksin niihin ryhdyttiin.
Tärkeä tavoite on jatkuvuus,
nuorison toiveet ja mahdollisuus
kohdata sydämissään kiitosmieltä,
kun heille suodaan leiripaikka sieltä.
Myötäeläen me tätä teemme,
kökkätyötä, kunnes valmiin näämme.
Tääl’ olkoon paljon leirejä ja soikoon sävelet
myös rippilasten mielissä enkelit taivasten,
ja kiitoslaulut kaikukoon,
kun juhlan viettoon tänne riennätte.
Kiitos Taivaan Isälle, että työmme edistyi eikä sattunut onnettomuuksia.
Kiitos, että tyytyväisyys toi sydämeen ystävyyttä ja läheisyyttä.
Kiitos hyvälle työnjohdolle, H-Y:lle ja Alpo Järvelle,
että työ voitiin saattaa loppuun.
Taivaan Isä suokoon tälle leirikeskukselle
toimintaan iloisia hetkiä koko Viron nuorisolle
Talkoolainen Reino Pennala